Bitka za Chinvali
<s>Bitka za Cinhvali (, ) se odigrala od 8. do 11. augusta 2008. godine u Južnoj Osetiji, odmetnutoj oblasti Gruzije između gruzijskih vojnih i policijskih formacija sa jedne, te ruskih vojnih snaga i južnosetijskih separatističkih vojnih i paravojnih formacija sa druge strane.</s><s>Predstavljala je prvu, najvažniju i jedinu veću bitku u kratkotrajnom oružanom sukobu danas poznatom kao rusko-gruzijski rat.</s><s>Do nje je došlo nakon niza manjih oružanih incidenata kojima je počeo eskalirati dotle zamrznuti gruzijsko-osetijski sukob, odnosno nakon najava gruzijskog prozapadnog predsjednika Miheila Saakašvilija da će ponovno uspostaviti teritorijalni integritet Gruzije, odnosno područje odmetnutih separatističkih pokrajina Južne Osetije i Abhazije vratiti pod gruzijsku vlast oružanom silom, bez obzira što se tome protivila susjedna Rusija, koja je u Južnoj Osetiji držala mirovne snage temeljem sporazuma kojim je 1992. okončan Prvi južnoosetijski rat.</s><s>Bitka je otpočela 8. augusta ujutro kada su gruzijske vojne snage, koje su prethodnih godina bile reorganizirane, naoružane i obučene uz pomoć SAD, dijelom nastojeći iskoristiti prisutnost ruskih i drugih svjetskih čelnika na pekinškoj Olimpijadi, a dijelom i povoljan geostrateški položaj te brojčanu i tehničku nadmoć nad južnoosetijskim milicijama, pokrenule ofenzive sa ciljem osvajanja grada Chinvalija, separatističkog sjedišta.</s><s>Napad, u kome su gruzijske snage masovno koristile artiljeriju je ispočetka imao određenog uspjeha, te su gruzijske snage do jutra uspjele prodrijeti u Chinvali.</s><s>Tamo su, međutim, naišle na neočekivano žestoki otpor južnoosetijskih snaga i ruskih mirovnih snaga, da bi za nekoliko sati Rusija u Južnu Osetiju poslala pojačanja i počela sa zračnim udarima na ciljeve u samoj Gruziji.</s><s>Usprkos dolaska ruskih pojačanja, gruzijske snage su tokom sljedećeg dana nastavile kako sa pokušajima da zauzmu grad i zaustave dolazak ruskih pojačanja, pa je tako u zasjedi gruzijskih specijalaca ranjen ruski zapovjednik, general Anatolij Hruljov.</s><s>Međutim, neuspjeh da zauzmu strateški važan tunel Roki preko koga su Rusi slali pojačanja je dotada već anulirao gruzijsku brojčanu premoć, a što se počelo osjećati i u samom gradu.</s><s>Do 11. augusta su gruzijske snage prisiljene na povlačenje ne samo iz Chinvalija, nego iz iz susjednih područja, uključujući naselja Južne Osetije u kojima su dotada živjeli civili gruzijske nacionalnosti.</s><s>Povlačenje se pod udarom ruske avijacije nastavilo i na teritoriju same Gruzije, te je napuštena ne samo strateška baza kraj grada Gori, nego i sam grad koji se našao pod ruskom okupacijom.</s><s>Sukob je nedugo nakon toga okončan sporazumom o primirju koga je ruska strana protumačila i primijenila na način kojim je gruzijskim vlastima permanentno zapriječen povratak u Južnu Osetiju, koja je nedugo potom od Rusije priznata kao nezavisna država.</s><s>Bitka za Chinvali je od ruskih vlasti iskorištena u propagandne svrhe i zbog navoda o ratnim zločinima gruzijske strane, prije svega napada na civilne ciljeve u samom gradu, a koji su prouzročili veliki broj ljudskih žrtava kao i primjetno razaranje samog grada.</s>

<s>Izvori</s>

<s>Literatura</s>

<s>Vanjske veze
 Фотографии Цхинвала после нападения грузинских войск
 Сулим Ямадаев: «Грузины убегали от нас в трусах», utro.ru, 22 августа 2008</s>

<s>Rusko-gruzijski rat</s>

